અમદાવાદ– આજથી ભારતીય કાળગણનામાં અદકેરું મહત્ત્વ ધરાવતો પવિત્ર શ્રાવણ માસ શરુ થઇ ગયો છે. ધર્મપ્રેમીઓ માટે આ મહિનો ભગવાન મહાદેવના વિધવિધ દર્શનપૂજન અને અર્ચનયજનનો મહિમા ધરાવતો મહિનો છે. સંસારના ત્રિવિધ તાપ ટળે તેવી પ્રાર્થના સાથે મહાદેવજીને મનામણાં કરતાં ભક્તજનો શિવજીના શૃંગારિત મનોરમ્ય દર્શન કરીને પાવનતાની અનુભૂતિ કરતાં હોય છે. ભક્તોના હૃદયમાં બિરાજમાન ભગવાન ભોળાનાથનું પૃથ્વીથી વ્યોમ સુધીનું વ્યક્ત-અવ્યક્ત સચરાચર સ્વરુપ નિહાળવું પવિત્ર શ્રાવણ માસમાં અનેરું મહાત્મ્ય ગાવામાં આવ્યું છે. શ્રાવણ માસની શરુઆતથી જ મહાદેવનો દર્શન લહાવો લેવા મંદિરોમાં શૃગાંર કરાયેલાં જોવા મળી રહ્યાં છે.